Στην κατάσχεση μεταχειρισμένων ειδών και αντικειμένων, συνολικού βάρους περίπου 5 τόνων και στην επιβολή προστίμων συνολικού ποσού 5.200 ευρώ, για ελλείψεις παραστατικών, προχώρησαν σήμερα στον Πειραιά οι Ειδικές Ομάδες Παρεμπορίου της Αστυνομίας σε συνεργασία με τα ειδικά κλιμάκια της γενικής γραμματείας Εμπορίου & Προστασίας Καταναλωτή του υπουργείου Ανάπτυξης και Επενδύσεων.

Η επιχείρηση εξελίχθηκε στην περιοχή Αλιπέδου – Πλατείας Ιπποδαμείας, Ομηρίδου Σκυλίτση, Ναυαρίνου – Πλατείας Οδησσού, περιμετρικά του ΗΣΑΠ Πειραιά, περιμετρικά του Ταμείου Παρακαταθηκών και Δανείων και περιμετρικά του Εμπορικού & Βιομηχανικού Επιμελητηρίου Πειραιά.

Κατά τη διάρκεια της επιχείρησης:

-ελέγχθηκαν 48 άτομα (18 ημεδαποί και 30 αλλοδαποί),

-προσήχθησαν 14 άτομα (3 ημεδαποί και 11 αλλοδαποί),

-συνελήφθησαν: Δύο αλλοδαποί για παράβαση του Εθνικού Τελωνειακού Κώδικα και πέντε άτομα (τρεις ημεδαποί και δύο αλλοδαποί) για παράβαση του νόμου περί άσκησης υπαίθριων εμπορικών δραστηριοτήτων,

-κατασχέθηκαν 858 πακέτα λαθραίων τσιγάρων και 102 πακέτα λαθραίου καπνού,

-βεβαιώθηκαν 19 παραβάσεις του Κώδικα Οδικής Κυκλοφορίας Κ.Ο.Κ.,

-επιβλήθηκαν πρόστιμα συνολικού ποσού 1.000 ευρώ για παραβάσεις, του νόμου περί άσκησης υπαίθριων εμπορικών δραστηριοτήτων,

-διενεργήθηκαν 70 έλεγχοι σε πάγκους υπαίθριων πωλητών και επιβλήθηκαν πρόστιμα συνολικού ποσού 5.200 ευρώ για ελλείψεις παραστατικών και αδείας,

-συντάχθηκαν 10 πράξεις κατάσχεσης και καταστροφής διαφόρων παλαιών μεταχειρισμένων ειδών και αντικειμένων, συνολικού βάρους περίπου 5 τόνων, τα οποία απομακρύνθηκαν με απορριμματοφόρα του δήμου.

Ανάλογες επιχειρήσεις θα συνεχιστούν σε διάφορες περιοχές της Αττικής, στο πλαίσιο του επιχειρησιακού σχεδιασμού και προγραμματισμού της Γενικής Αστυνομικής Διεύθυνσης Αττικής.